ANC-raadslid uit die tronk terug in metro se raadsaal – Geen wonder ons land is in sy kanon | SAUK.co.za - Nuus.info
ANC-raadslid uit die tronk terug in metro se raadsaal – Geen wonder ons land is in sy kanon
Posted on 05/07/2018 Leave a comment
Bongo Nombiba, die ANC-raadslid in die Nelson Mandelabaai-metro wat tot vyf jaar tronkstraf vir bedrog en geldwassery gevonnis is, sal Donderdag sy werk as raadslid hervat.
Nombiba (43) is Woensdag op borgtog vrygelaat nadat hy net meer as twee maande in die St. Albans-gevangenis deurgebring het.
Sy aansoek om borgtog is in die handelshof in Port Elizabeth toegestaan hangende sy versoek tot die regter-president van die Oos-Kaap om verlof tot appèl teen sy skuldigbevinding en vonnis.
Themba Xathula, streeksekretaris van die ANC, het Woensdag buite die hof gesê Nombiba sal onmiddellik weer sy plek as raadslid in wyk 20 inneem. Op die vraag hoe Nombiba deur die inwoners van die wyk ontvang sal word, het Xathula gesê hy verwag geen teenstand van die gemeenskap nie.
"Hy is 'n raadslid van die mense en baie gewild by talle groepe in die gebied. Hy is baie betrokke by sport en is die president van die Zwide Football Association. Hy is 'n man van integriteit. Hy is nie net 'n gewone raadslid nie, hy is 'n baie belangrike raadslid."
Nombiba is in April tot vyf jaar tronkstraf gevonnis nadat hy aan bedrog en geldwassery skuldig bevind is. Hy het 'n deel van R30 000 wat die wyk aan 'n gemeenskapsorganisasie vir bejaardes geskenk het, in sy eie bankrekening inbetaal.
Landdros Hannes Claassen het in sy uitspraak gesê hoewel hy nie voorsien dat 'n ander hof tot 'n ander gevolgtrekking sal kom nie, staan dit die verdediging vry om 'n versoek tot die regter-president te rig.
Adv. Charl van Rooyen, Nombiba se regsverteenwoordiger, het in die aansoek om borgtog gesê die staatsgetuies se getuienis is nie so deeglik oorweeg soos dié van Nombiba nie en hy meen 'n ander hof kan tot 'n ander gevolgtrekking kom. Hy meen die skuldigbevinding aan geldwassery kan moontlik verander, aangesien die geld volgens hom nie noodwendig versteek is nie.
Maar adv. Wilhelm de Villiers, staatsaanklaer, het gesê Nombiba se optrede is "klassieke geldwassery".
Luidens die klagstaat het die Thulamangwane-gemeenskapsprojek Nombiba in 2014 gevra vir 'n skenking van R10 000. Hy het hulle gevra om die versoek skriftelik aan hom te rig, maar dat hulle nie 'n bedrag daarby insluit nie.
'n Skenking van R30 000 is uit wyk 20 se diskresionêre fonds goedgekeur. Nombiba het verteenwoordigers gevra om R13 000 en later R7 000 kontant te onttrek en aan hom te oorhandig. Die Thulamangwane-projek het R10 000 gekry.
Claassen het borgtog toegestaan en Nombiba gewaarsku om hom binne sewe dae by die tronk aan te meld, vanaf die datum van kennisgewing indien sy versoek aan die regter-president onsuksesvol is.
Categories: Afrikaans, Afrikaner, ANC, Inligting, misdaad, Nuus, Politiek, SA-nuus
Tags: afrikaans, Afrikaanse, Afrikaanse Nuus, Afrikaner, Aktueel, ANC, ANC-raadslid, Bedrog, Berig, Bongo Nombiba, geldwassery, Info, Nelson Mandelabaai-metro, Nuus, Regering, South Africa, Suid Afrika, tronkstraf